এই হিন্দুত্ববাদী নেতাদের সাম্প্রতিক লক্ষ্যবস্তু হয়েছেন আমির খান। তিনি নিজের মনের কথা বলেছেন, স্ত্রী কিরণ রাওয়ের কথা বলেছেন, যিনি মেধাবৃত্তিক উচ্চতায় আমিরেরই মতো। তাঁরা আসলে ধার্মিক মানুষ, কী ধার্মিক নন, এটা একান্তই তাঁদের ব্যক্তিগত বিষয়। ভিন্ন ধর্মাবলম্বী হলেও তাঁরা একে অন্যকে ভালবেসেছেন, বিয়ে করেছেন, তাঁদের একটি সন্তানও রয়েছে। আমিরের মতো একজন ব্যক্তিত্ব যখন চলমান পরিস্থিতি নিয়ে নিজের সচেতন মতামত জানান, নিজের সন্তানের ভবিষ্যৎ নিয়ে চিন্তিত হয়ে ওঠেন, সরকারের উচিত ছিল বিষয়টিকে গুরুত্বের সঙ্গে বিবেচনা করা। অথচ তা না করে সরকারের মুখপাত্ররা বিষয়টিকে ‘নেতিবাচক’ বলছেন, ‘ভক্তদের প্রতি অকৃতজ্ঞ আচরণ’ হিসেবে একে চিহ্নিত করছেন।